section_heading: Prvi svjetski rat
paragraph_text: U svibnju 1915. imenovan je načelnikom stožera 3. armije kojom je na Istočnom bojištu zapovijedao Svetozar Borojević. Međutim, navedenu dužnost je obnašao svega dvadesetak dana jer kada je Borojević nakon ulaska Italije u rat na strani Antante imenovan zapovjednikom 5. armije i premješten na Talijansko bojište postaje njegovim načelnikom stožera. Kao načelnik stožera 5. armije sudjeluje u deset bitaka na Soči koje je u tom razdoblju 5. armija vodila na Talijanskom bojištu, te je, u kolovozu 1916., promaknut u čin podmaršala. Kada je 5. armija u svibnju 1917. tijekom Desete bitke na Soči reorganizacijom postala Sočanska armija Le Beau postaje njezinim načelnikom stožera. Također, kada je u kolovozu 1917. formirana Grupa armija Borojević također pod zapovjedništvom Svetozara Borojevića postaje načelnikom stožera navedene grupe armija. Predmetnu dužnost obnaša do siječnja 1918. kada je imenovan zapovjednikom 55. pješačke divizije. Zapovijedajući navedenom divizijom sudjeluje u Bitci na Piavi. U listopadu 1918. privremeno preuzima zapovjedništvo nad XV. korpusom zamjenjujući Karla Scottija. Međutim, ubrzo se razbolio, te se 18. studenog vratio u Baden gdje je dočekao i završetak Prvog svjetskog rata.